

**ΥΠΟΥΡΓΕΙΟ ΟΙΚΟΝΟΜΙΚΩΝ**

**ΕΚΘΕΣΗ ΚΑΙ ΣΧΕΔΙΟ ΔΡΑΣΗΣ ΓΙΑ ΤΗΝ**

**ΠΑΡΟΧΗ ΚΙΝΗΤΡΩΝ ΓΙΑ ΠΡΟΩΘΗΣΗ ΤΩΝ**

**ΕΞΑΓΟΡΩΝ ΚΑΙ ΤΩΝ ΣΥΓΧΩΝΕYΣΕΩΝ**

**Πίνακας Περιεχομένων**

**Σελ.**

1. Εισαγωγή……………………………………………………………………. 2
2. Πλαίσιο του σχεδίου δράσης ……………………………………………… 3- 4
3. Θετικά/Οφέλη που προκύπτουν από συγχωνεύσεις και εξαγορές…………………….................................................................... 5- 6
4. Στατιστικά στοιχεία…………………………………………………………… 7- 8
5. Υφιστάμενο πλαίσιο για συγχωνεύσεις και εξαγορές στην Κυπριακή Δημοκρατία………………………………………………………………….. 9
6. Πλαίσια συγχωνεύσεων και εξαγορών εντός της ΕΕ……………………. 10 - 11
7. Κατάλογος εμπλεκόμενων φορέων……………………………………….. 12
8. Πλαίσιο του Σχεδίου Στρατηγικής ……………………………………….. 13
9. Προγραμματισμός δράσεων……………………………………………… 14-15
10. Χρονοδιάγραμμα…………………………………………………………… 16-17
11. **Εισαγωγή:**

Το σχέδιο δράσης για την παροχή κινήτρων για ενθάρρυνση των επιχειρήσεων να προβαίνουν σε εξαγορές και συγχωνεύσεις περιλαμβάνεται στις μεταρρυθμίσεις όπως έχουν εγκριθεί από την Ευρωπαϊκή Επιτροπή στα πλαίσια του Σχεδίου Ανάκαμψης και Ανθεκτικότητας της Κύπρου.

To υπό αναφορά μέτρο αποτελεί την 6η μεταρρύθμιση του Πυλώνα 3.3 «Στήριξη της ανταγωνιστικότητας των επιχειρήσεων» που στόχο έχει την παροχή κινήτρων για αύξηση του μεγέθους των μικρομεσαίων επιχειρήσεων, μέσω συγχωνεύσεων και εξαγορών.

Η μεταρρύθμιση αυτή, περιλαμβάνει εισηγήσεις για παροχή κινήτρων για προώθηση των συγχωνεύσεων ή των εξαγορών προκειμένου να κλιμακωθούν και να γίνουν πιο ανταγωνιστικές οι Κυπριακές επιχειρήσεις. Ειδικότερα, η μεταρρύθμιση αυτή προβλέπει ότι θα πρέπει να εγκριθεί από το Υπουργικό Συμβούλιο έκθεση και σχέδιο δράσης, το οποίο να διαμορφωθεί μετά από αξιολόγηση παρόμοιων καθεστώτων εντός της Ευρωπαϊκής Ένωσης και αφού προηγηθεί διαβούλευση με τους εμπλεκόμενους φορείς.

1. **Πλαίσιο του σχεδίου δράσης:**

Είναι γεγονός ότι οι μεγαλύτερες σε μέγεθος επιχειρήσεις, μπορούν πιο εύκολα να αξιοποιήσουν ευκαιρίες που προκύπτουν από την εσωτερική αλλά και τη διεθνή αγορά, τόσο λόγω της αυξημένης παραγωγικής δυνατότητας αλλά και της δυνατότητας για περαιτέρω ενθάρρυνση για επένδυση σε έρευνα και καινοτομία, καινοτόμες μεθόδους παραγωγής και λειτουργίας και γενικότερα πρόσβαση σε εξειδικευμένη τεχνογνωσία και εμπειρογνωμοσύνη.

Το πλαίσιο του σχεδίου δράσης πέραν από την παροχή κινήτρων, περιλαμβάνει απλοποίηση του νομοθετικού πλαισίου, αλλά και των διαδικασιών πριν ή κατά ή και μετά την εξαγορά ή και τη συγχώνευση εταιρείας/εταιρειών. Παράλληλα, οι εισηγήσεις που άπτονται του σχεδίου δράσης, προωθούν τη μείωση της γραφειοκρατίας και του διοικητικού φόρτου, αλλά και την προώθηση καλλιέργειας κουλτούρας μέσω επικοινωνιακών πλάνων, διοργάνωση ημερίδων και εκδηλώσεων καθώς και προβολή καλύτερων πρακτικών στον επιχειρηματικό χώρο τόσο της Κύπρου, όσο και του εξωτερικού.

Αναμφισβήτητα, θα πρέπει να διασφαλισθεί ότι τα προωθούμενα κίνητρα δεν θα οδηγήσουν σε στρέβλωση του ανταγωνισμού στις σχετικές αγορές. Σε περίπτωση όπου δύναται να προκύψει θέμα κρατικής ενίσχυσης, το σχετικό μέτρο θα πρέπει να κοινοποιηθεί στη Γενική Διεύθυνση Ανταγωνισμού της Ευρωπαϊκής Επιτροπής, πριν από τη χορήγησή του, σύμφωνα με το άρθρο 108 παράγραφος 3 της Συνθήκης Λειτουργίας της Ευρωπαϊκής Ένωσης.

Αναπόσπαστο κομμάτι του σχεδίου δράσης και της σχετικής μελέτης αποτελούν οι εισηγήσεις του Συμβουλίου Οικονομίας και Ανταγωνιστικότητας όπου σημειώνονται τα ακόλουθα:

Η Κύπρος, κυρίως λόγω του μικρού μεγέθους της αγοράς σε σχέση με τις επιχειρήσεις της Ευρωπαϊκής Ένωσης, έχει υψηλό ποσοστό μικρών επιχειρήσεων. Συγκεκριμένα, σύμφωνα και με τον ορισμό που χρησιμοποιείται σε σχετικές Ευρωπαϊκές οδηγίες,. το 92,9% των επιχειρήσεων χαρακτηρίζονται ως πολύ μικρές επιχειρήσεις (microfirms) με αριθμό εργαζομένων μέχρι 9 άτομα και το 6,1% ως μικρές επιχειρήσεις (small firms) με λιγότερους από 50 εργαζομένους. Συγκρίνοντας τον αριθμό εργαζομένων σε πολύ μικρές επιχειρήσεις και μικρές επιχειρήσεις διαπιστώνεται ότι ο μέσος όρος είναι σημαντικά χαμηλότερος σε σχέση με τους αντίστοιχους μέσους όρους της Ευρωπαϊκής Ένωσης - 38,6% έναντι 29,7% για πολύ μικρές επιχειρήσεις και 25,3% έναντι 20,1% για μικρές επιχειρήσεις.

Το γεγονός αυτό, αναμφισβήτητα επηρεάζει την παραγωγικότητα της εργασίας, καθώς η παραγωγικότητα σχετίζεται θετικά με το μέγεθος των επιχειρήσεων. Το μικρό μέγεθος των επιχειρήσεων δεν επιτρέπει τις οικονομίες κλίμακας και τεχνολογίες αιχμής. Ως αποτέλεσμα, οι επιχειρήσεις εστιάζονται στην παροχή υπηρεσιών για εγχώρια κατανάλωση και δεν μπορούν ουσιαστικά να ανταγωνιστούν στο διεθνές οικονομικό περιβάλλον.

Οι μικρές και οι πολύ μικρές επιχειρήσεις αντιμετωπίζουν εμπόδια στην πρόσβαση στη χρηματοδότηση, αδυνατούν να καινοτομήσουν, να χαράξουν ολοκληρωμένη στρατηγική και να εξάγουν προϊόντα. Επίσης έχουν αυξημένο κίνδυνο να μην είναι συνεπείς στις φορολογικές τους υποχρεώσεις και στην εφαρμογή των εργατικών νομοθεσιών.

Παράλληλα οι συγχωνεύσεις και εξαγορές στην Κύπρο κυμαίνονται σε πολύ χαμηλά επίπεδα, κυρίως λόγω και του είδους των επιχειρήσεων - οικογενειακές επιχειρήσεις σε παραδοσιακούς τομείς- όπου δεν υπάρχει η κουλτούρα της συγχώνευσης με στόχο τη μεγέθυνση των επιχειρήσεων.

Η νέα μακροπρόθεσμη στρατηγική για τη βιώσιμη ανάπτυξη της Κύπρου, η οποία ετοιμάστηκε από το Συμβούλιο Οικονομίας και Ανταγωνιστικότητας Κύπρου με χρηματοδότηση από την Ευρωπαϊκή Ένωση, προτείνει ένα νέο αναπτυξιακό μοντέλο με ορίζοντα το 2035 και θέτει, μεταξύ άλλων, ως σημαντικό πυλώνα τη βελτίωση της ανταγωνιστικότητας και της παραγωγικότητας των κυπριακών επιχειρήσεων και τη στροφή προς τις εξαγωγές μέσα από την ψηφιοποίηση και τη συνεχή κατάρτιση. Η επίτευξη του στόχου αυτού προϋποθέτει μεγαλύτερα μεγέθη επιχειρήσεων που θα μπορούν να ανταποκρίνονται στις μεταβαλλόμενες συνθήκες της αγοράς και να επιβιώνουν σε ένα παγκοσμιοποιημένο περιβάλλον.

1. **Θετικά / οφέλη που προκύπτουν μετά από συγχωνεύσεις και εξαγορές:**

Συγχώνευση ή και εξαγορά ορίζεται η πράξη ενοποίησης εταιρειών ή περιουσιακών στοιχείων, στη βάση συγκεκριμένης συμφωνίας με στόχο την τόνωση της ανάπτυξης, την απόκτηση ανταγωνιστικών πλεονεκτημάτων, την αύξηση μεριδίου της αγοράς ή και τον επηρεασμό των αλυσίδων εφοδιασμού, χωρίς να στρεβλώνεται ο ανταγωνισμός στις σχετικές αγορές.

Είναι γεγονός ότι, οι πιο επιτυχημένες εταιρείες στον κόσμο απασχολούν επαγγελματίες όπου ο ρόλος τους είναι η αναζήτηση ελκυστικών πιθανών εξαγορών και συγχωνεύσεων, καθότι αναγνωρίζουν τα θετικά συνεπακόλουθα ορθολογιστών αποφάσεων που οδηγούν στην ορθή λύση.. Μεταξύ άλλων τα οφέλη είναι τα ακόλουθα:

1. **Οι συγχωνεύσεις και εξαγορές είναι ο ταχύτερος τρόπος για να επιτευχθεί ανάπτυξη**:

Δεν υπάρχει άλλη μορφή εταιρικής δραστηριότητας που να μπορεί να αναπτυχθεί τόσο ραγδαία η επιχείρηση, όσο αυτή που θα επιτευχθεί μέσω συγχώνευσης ή εξαγοράς. Αυτός είναι ο λόγος για τον οποίο οι μεγαλύτερες εταιρείες του κόσμου χρησιμοποιούν τις συγχωνεύσεις και εξαγορές ως μέσο ανάπτυξης, ιδιαίτερα όταν φαίνεται ότι η ανάπτυξη στις υπάρχουσες δραστηριότητές τείνει να φθαρεί. Επομένως, η ανάπτυξη είναι ο πιο συνηθισμένος λόγος για την πραγματοποίηση συγχωνεύσεων και εξαγορών.

1. **Οι συγχωνεύσεις και εξαγορές επιτρέπουν στις επιχειρήσεις να εισέλθουν σε νέες αγορές:**

Σε παρόμοιο πνεύμα με την ανάπτυξη, οι συγχωνεύσεις και εξαγορές επιτρέπουν στις επιχειρήσεις να εισέλθουν σε νέες αγορές εύκολα, μέσω της συγχώνευσης ή εξαγοράς μιας υφιστάμενης πετυχημένης εταιρεία σε συγκεκριμένη αγορά. Αυτό ισχύει σχεδόν για κάθε κλάδο. Η συγχώνευση ή εξαγορά μιας εταιρείας σε μια ελκυστική αγορά αποφεύγει αρκετά πολιτιστικά, ρυθμιστικά και εμπορικά ζητήματα που μπορεί να επηρεάσουν τις εταιρείες που εισέρχονται για πρώτη φορά σε νέες αγορές.

1. **Οι συγχωνεύσεις και εξαγορές επιτρέπουν στις εταιρείες να αλλάξουν το επιχειρηματικό τους μοντέλο:**

Οι συγχωνεύσεις και εξαγορές μπορούν επίσης να χρησιμοποιηθούν εύκολα για τη βελτίωση κάποιας επιχείρησης.. Μέσω των συγχωνεύσεων και εξαγορών μεταδίδονται καινούργιες εμπειρίες και επιχειρηματικά μοντέλα, τα οποία πιο εύκολα μεταδίδονται στο προσωπικό της επιχείρησης, σε αντίθεση με προσπάθειες για αλλαγή υφιστάμενης κουλτούρας, αποδοχής της αλλαγής και βελτίωσης των υφιστάμενων δομών.

1. **Οι συγχωνεύσεις και οι συγχωνεύσεις μπορούν να χρησιμοποιηθούν για την απόκτηση νέων ταλέντων:**

Η απόκτηση ταλέντων (που σε ορισμένους τομείς αναφέρεται ως «πρόσληψη κεκτημένου») θεωρείται η πιο συνηθισμένη σε κλάδους υψηλής προστιθέμενης αξίας, όπως η τεχνολογία, η μηχανική ή η διαφήμιση. Αναμφισβήτητα η ιστορία έχει δείξει ότι εταιρείες κολοσσοί έχουν έμμεσα προσλάβει ακριβό προσωπικό (acqui) μέσα από εξαγορές μικρών startups την τελευταία δεκαετία κυρίως για να φέρουν τους ιδρυτές των εταιρειών στο ανθρώπινο δυναμικό τους.

1. **Οι συγχωνεύσεις και οι συγχωνεύσεις μπορούν να χρησιμοποιηθούν για τη δημιουργία συνεργειών:**

Οι συνέργειες είναι αυτό που συμβαίνει όταν δύο εταιρείες ενώνονται και μεγαλώνουν. Αυτό συμβαίνει συνήθως μέσω λειτουργικών συνεργειών (δηλαδή μείωσης κάποιων διπλών λειτουργικών δαπανών που προκύπτουν ως αποτέλεσμα της συμφωνίας) ή εξοπλισμών ή συνεργειών ανάπτυξης (δηλαδή όπου δύο εταιρείες με συμπληρωματικά προϊόντα ενώνουν τις δυνάμεις τους για να δημιουργήσουν μια βελτιωμένη γκάμα προϊόντων και υπηρεσιών). Αυτό είναι αναμφισβήτητα ένα από τα μεγαλύτερα πλεονεκτήματα των συγχωνεύσεων και εξαγορών.

1. **Στατιστικά στοιχεία:**

Τα διαθέσιμα στατιστικά στοιχεία δείχνουν ανάκαμψη διεθνώς στις πραγματοποιθείσες συγχωνεύσεις και εξαγορές τόσο το 2021 όσο και 2022, παρά τη μείωση που είχε καταγραφεί το 2020 (σε σχέση με το 2019), τόσο σε αριθμό όσο και σε αξία. Το 2021 και 2022 η συνολική αξία συμφωνιών σε εξαγορές και συγχωνεύσεις σημείωσε τις καλύτερες επιδόσεις της μετά την παγκόσμια χρηματοπιστωτική κρίση.

Η ίδια αυξητική τάση αναμένεται να καταγραφεί και το 2023, καθώς φαίνεται ότι οι επιχειρήσεις προετοιμάζονται για βελτίωση της οικονομικής τους κατάστασης και επανακαθορισμό του μέλλοντος μετά την COVID-19 εποχή αλλά και για αντιμετωπιστεί καλύτερα η οικονομική κρίση ένεκα του υψηλού πληθωρισμού παγκοσμίως, οι αυξήσεις των επιτοκίων, και οι ψηλές τιμές ενέργειας λόγω της Ρώσσο-Ουκρανικής κρίσης.

Διαφαίνεται ότι ο πληθωρισμός, τα ψηλά επιτόκια, οι γεωπολιτικές εντάσεις δημιούργησαν πρωτοφανή ζήτηση για συγχωνεύσεις και εξαγορές. Η ιστορία έχει δείξει ότι οι εταιρείες προβαίνουν σε τολμηρές κινήσεις σε περιόδους κρίσεων και αναταράξεων.

Οι συγχωνεύσεις και εξαγορές ποικίλλουν μεταξύ των γεωγραφικών περιοχών παγκοσμίως, με πρωτιά που καταγράφθηκε το 2021 να έχει η Ηνωμένες Πολιτείες Αμερικής με αξία $2,594δις[[1]](#footnote-2), όπου τη δεύτερη θέση έχει η Κίνα με $528δις. Την τρίτη και τέταρτη θέση κατέχουν αντίστοιχα το Ηνωμένο Βασίλειο και η Αυστραλία με $347δις και $230δις συνολικής αξίας εξαγορών και συγχωνεύσεων.

Οι πιο ενεργοί κλάδοι φαίνεται να είναι ο κλάδος των χρηματοπιστωτικών υπηρεσιών, αυτός της τεχνολογίας, της υγείας, των ακινήτων και ο κλάδος της ενέργειας.

Οι κλάδοι που έχουν εκτεθεί περισσότερο στην πανδημία του COVID-19, σημείωσαν μια εντονότερη επιβράδυνση στις συγχωνεύσεις και τις εξαγορές το 2020 και 2021 ως αποτέλεσμα των περιοριστικών μέτρων και της επιδείνωσης του οικονομικού κλίματος. Αν ακολουθηθεί η ίδια τάση προβλέπεται ότι εντός του 2023 θα διεξαχθούν περισσότερες εξαγορές και συγχωνεύσεις σε συναφείς κλάδους με την ενέργεια και στον τομέα των υπηρεσιών.

Σημειώνεται επίσης ότι, από έρευνα που έχει διεξαχθεί διαφαίνεται ότι τα δύο τρίτα των διευθυντών των επιχειρήσεων παγκοσμίως πιστεύουν ότι οι επιχειρήσεις τους πρέπει να μετασχηματιστούν σε λειτουργικό μοντέλο τα επόμενα δύο χρόνια, για να το επιτύχουν το σκοπό τους. Οι αναδυόμενες τεχνολογίες όπως η τεχνητή νοημοσύνη (artificial intelligence) βρίσκονται μεταξύ των πιο πιθανών επενδύσεων τα επόμενα δύο χρόνια. Με το 52% των στελεχών που επιδίωξαν την ενσωμάτωση ψηφιακών τεχνολογιών μέσω συγχωνεύσεων και εξαγορών να δηλώνουν ότι η προσέγγιση αυτή ξεπέρασε τις προσδοκίες τους, και το 45% να εκφράζουν την ίδια άποψη για τις ψηφιακές συνεργασίες, το 2023 αναμένεται να καταγραφεί αύξηση στις συμφωνίες, τα εταιρικά επιχειρηματικά κεφάλαια και τις εταιρικές επενδύσεις.

Περαιτέρω, μεταβλητές, όπως η έξοδος του Ηνωμένου Βασιλείου από την ΕΕ και ο αντίκτυπος νέων γεωπολιτικών πολιτικών εξελίξεων, έπαιξαν και παίζουν βασικό ρόλο στον τρόπο με τον οποίο τα στελέχη επανεξετάζουν την εταιρική τους στρατηγική και την κατανομή κεφαλαίων.

Διαφαίνεται ότι οι επιχειρήσεις στην προσπάθεια τους να ενισχύσουν την ανθεκτικότητά ενάντια σε μελλοντικά σοκ ή κρίσεις, επικεντρώνονται σε εξαγορές και συγχωνεύσεις, σε διάφορους κλάδους της οικονομίας που θα τις βοηθήσουν να πετύχουν καινούργιες προσβάσεις σε αγορές. Στο πλαίσιο αυτό, οι επιχειρήσεις στρέφονται σε οικονομίες κλίμακος που θα προκύψουν μέσα από συνεργασίες/συγχωνεύσεις και εξαγορές σε αναδυόμενες τεχνολογίες.

1. **Υφιστάμενο πλαίσιο για συγχωνεύσεις και εξαγορές στην Κυπριακή Δημοκρατία**

Σύμφωνα με το Κυπριακό δίκαιο, οι διαδικασίες που άπτονται των συγχωνεύσεων και εξαγορών διέπονται από τον περί Εταιρειών Νόμο (Κεφ.113). Σημειώνεται ότι ο περί Εταιρειών Νόμος είναι πλήρως εναρμονισμένος με τις σχετικές Ευρωπαϊκές Οδηγίες οι οποίες διέπουν το πλαίσιο των διασυνοριακών εξαγορών και συγχωνεύσεων[[2]](#footnote-3).

Όσο αφορά το φορολογικό πλαίσιο που ισχύει για τις συγχωνεύσεις και εξαγορές, σύμφωνα με τον περί Φορολογίας του Εισοδήματος Νόμους (Ν. 18(Ι)/2002) καθορίζεται ότι οποιαδήποτε πράξη στα πλαίσια αναδιοργάνωσης δεν δημιουργεί κέρδη υποκείμενα σε φορολογία, στη μεταβιβάζουσα εταιρεία.

Για σκοπούς του περί Φορολογίας του Εισοδήματος Νόμου, αναδιάρθρωση εταιρειών σημαίνει «συγχώνευση, διάσπαση, μερική διάσπαση, μεταβίβαση στοιχείων ενεργητικού, ανταλλαγή μετοχών και μεταφορά εγγεγραμμένων γραφείων.».

Περαιτέρω στον ίδιο Νόμο καθορίζεται ότι σε περίπτωση αναδιοργάνωσης οποιεσδήποτε συσσωρευμένες ζημιές της μεταβιβάζουσας εταιρείας δύναται να χρησιμοποιηθούν για συμψηφισμό κερδών σε μεταγενέστερα χρόνια.

Όσο αφορά έμμεση φορολογία, σύμφωνα με τον περί Φόρου Προστιθέμενης Αξίας Νόμο, καθορίζεται ότι στα πλαίσια μεταβίβασης δρώσας οικονομικής μονάδας δεν επιβάλλεται Φόρος Προστιθέμενης Αξίας, εφόσον πληρούνται οι σχετικές προϋποθέσεις.

Σύμφωνα με τα πιο πάνω καταλήγουμε εύλογα στο συμπέρασμα ότι το υφιστάμενο φορολογικό πλαίσιο της Κύπρου είναι ήδη αρκετά ελκυστικό, ως εκ τούτου οι εισηγήσεις που γίνονται για ενθάρρυνση των εξαγορών και συγχωνεύσεων δεν αφορούν φορολογικές ρυθμίσεις.

1. **Πλαίσια συγχωνεύσεων και εξαγορών σε χώρες εντός της ΕΕ:**

Όπως προκύπτει από το πλαίσιο του Σχέδιο Ανάκαμψης και Ανθεκτικότητας οι εισηγήσεις για ενθάρρυνση των συγχωνεύσεων και εξαγορών θα γίνει μετά από αξιολόγηση παρόμοιων Ευρωπαϊκών πλαισίων.

Σημειώνεται ότι εντός των κρατών της Ευρωπαϊκής Ένωσης εφαρμόζονται Ευρωπαϊκές οδηγίες του Ευρωπαϊκού Κοινοβουλίου και του Συμβουλίου της Ευρώπης, με σκοπό τη ρύθμιση των διασυνοριακών συγχωνεύσεων, διασπάσεων και μετατροπές εταιριών. Οι κανόνες για τις διασυνοριακές συγχωνεύσεις αποτελούν σημαντικό ορόσημο στη βελτίωση της λειτουργίας της εσωτερικής αγοράς στα πλαίσια θεμελιωδών αρχών όπως αυτής της ελεύθερης εγκατάστασης.

Μετά από ενδελεχή εξέταση των διαφόρων πλαισίων που υπάρχουν σε διάφορες Ευρωπαϊκές δικαιοδοσίες παρατίθενται επιγραμματικά τα κίνητρα που παραχωρούνται στις ακόλουθες χώρες:

1. **Ελλάδα:**

Τα κυριότερα κίνητρα για συγχωνεύσεις και εξαγορές επιχειρήσεων είναι τα ακόλουθα:

Φορολογικές ελαφρύνσεις:

Παραχωρούνται φορολογικές ελαφρύνσεις για τις εταιρείες που θα προβούν σε συγχωνεύσεις, μετατροπές και εξαγορές. Παραχωρείται μειωμένη φορολογία στις επιχειρήσεις που θα συγχωνευθούν μέχρι και 50% υπό προϋποθέσεις, δηλαδή εφαρμόζεται φορολογικής συντελεστής 11% αντί 22% (υφιστάμενος συντελεστής) για μία πενταετία.

Επιδοτήσεις / δανειοδοτήσεις:

Παραχωρούνται επιδοτήσεις για την κάλυψη του κόστους της συγχώνευσης. Τα δάνεια θα δίνονται με μοναδικό κριτήριο επιλεξιμότητας τη μεγέθυνση των επιχειρήσεων, χωρίς να χρειάζεται να καλύπτουν και τα άλλα κριτήρια που είναι η πράσινη και ψηφιακή μετάβαση, η εξωστρέφεια και η έρευνα και ανάπτυξη.

1. **Γαλλία:**

Φορολογικές ελαφρύνσεις:

Απαλλάσσεται από το ΦΠΑ (υφιστάμενος φορολογικός συντελεστής 20%) οποιαδήποτε μεταβίβαση περιουσιακών στοιχείων στα πλαίσια εξαγορών και συγχωνεύσεων. Περαιτέρω τυχόν φορολογικές ζημιές οι οποίες προκύπτουν από συγχώνευση εταιρειών, μπορούν να χρησιμοποιηθούν έναντι κερδών της νέας οντότητας.

Χρηματοδοτικές ευκολίες:

Παραχωρούνται χρηματοδοτικές ευκολίες στις νέες οντότητες που προκύπτουν μετά από συγχωνεύσεις και εξαγορές. Οι χρηματοδοτικές ευκολίες είναι επιδότηση επιτοκίων και απαλλαγή συγκεκριμένων τελών.

1. **Μάλτα:**

Παραχωρούνται συγκεκριμένες φορολογικές απαλλαγές στα πλαίσια συγχωνεύσεων και εξαγορών από συγκεκριμένους τομείς της οικονομίας. Τέτοιοι τομείς είναι ο ναυτιλιακός, τεχνολογίας (blockchain). Οι απαλλαγές περιλαμβάνουν τόσο άμεση όσο και έμμεση φορολογία. Περαιτέρω υπάρχει συγκεκριμένη επιδότηση που υπολογίζεται ως ποσοστό επί του ποσού που επενδύεται στα πλαίσια συγχώνευσης ή και εξαγοράς μέσω πίστωσης φόρου για 3 έτη μετά την εξαγορά ή και συγχώνευση.

1. **Ολλανδία:**

Οι εξαγορές και συγχωνεύσεις δε συνιστούν φορολογικό γεγονός για σκοπούς τόσο φόρου εισοδήματος όσο και ΦΠΑ.. Περαιτέρω, εξαγορές και συγχώνευσες στην Ολλανδία δεν υπόκεινται σε τέλος χαρτοσήμου. Όσο αφορά το Φόρο Κεφαλαιουχικών Κερδών, εξαιρούνται υπό προϋποθέσεις όλοι οι τύποι συγχωνεύσεων, εξαγορών και αναδιοργανώσεων . Σε περίπτωση που δεν πληρούνται οι προϋποθέσεις, υπόκεινται σε ΦΚΚ 6%. Ακόμα δίνεται η δυνατότητα για α τυχόν φορολογικές ζημιές οι οποίες προκύπτουν από συγχώνευση εταιρειών, να χρησιμοποιηθούν έναντι κερδών της νέας οντότητας. Τέλος, οι Ολλανδικές αρχές παραχωρούν ελάφρυνση τόκων για δανεισμό για την απόκτηση της εξαγορασθείσας οντότητας.

1. **Λουξεμβούργο:**

Δεν υπόκεινται σε ΦΠΑ οι συγχωνεύσεις και εξαγορές στο Λουξεμβούργο, επειδή η μεταβίβαση περιουσιακών στοιχείων δεν θεωρείται παροχή αγαθών ή υπηρεσιών για τις οποίες μπορεί επιβληθεί ΦΠΑ. Επίσης, δεν επιβάλλονται τέλη χαρτοσήμων και μεταβιβαστικά τέλη. Υπό προϋποθέσεις, απαλλάσσονται από φόρους κεφαλαιουχικών κερδών, το ίδιο ισχύει και σε περίπτωση απόκτησης μετοχών στα πλαίσια εξαγοράς και συγχώνευσης.

**Συμπέρασμα:**

**Όπως διαφαίνεται από την πιο πάνω ανάλυση των διάφορων πλαισίων σε Ευρωπαϊκές δικαιοδοσίες, στην πλειονότητα τους τα Κράτη Μέλη εφαρμόζουν φορολογικές απαλλαγές, με σκοπό την ενθάρρυνση των συγχωνεύσεων και των εξαγορών, πάρα άλλες ρυθμίσεις. Σημειώνεται ότι όπως έχει αναλυθεί στο σημείο 5 του Σχεδίου Δράσης, παρόμοιες φορολογικές απαλλαγές εφαρμόζονται και τη Κύπρο.**

1. **Κατάλογος Εμπλεκόμενων Φορέων:**

# ΚΑΤΑΛΟΓΟΣ ΕΜΠΛΕΚΟΜΕΝΩΝ ΦΟΡΕΩΝ

|  |  |
| --- | --- |
|  | Υπουργείο Οικονομικών |
|  | Υπουργείο Ενέργειας, Εμπορίου και Βιομηχανίας |
|  | Συμβούλιο Οικονομίας και Ανταγωνιστικότητας |
|  | Φορείς του Ιδιωτικού τομέα |

1. **Πλαίσιο του Σχεδίου Στρατηγικής:**

Η ενθάρρυνση των εξαγορών και των συγχωνεύσεων επιχειρήσεων σε μια οικονομία αποσκοπεί στη δημιουργία βιώσιμων και μεγαλύτερων επιχειρήσεων που θα μπορούν να επωφεληθούν οικονομίες κλίμακος και να γίνουν πιο παραγωγικές και ανταγωνιστικές. Σε αυτά τα πλαίσια θα μπορούν να καινοτομούν, να έχουν καλύτερη πρόσβαση σε χρηματοδότηση, να επενδύσουν στην έρευνα και τεχνολογία, να προσελκύσουν εξειδικευμένο προσωπικό και να γίνουν πιο εξωστρεφείς, αυξάνοντας την εξαγωγική τους δραστηριότητα, διασφαλίζοντας ότι δεν θα στρεβλώνεται ο ανταγωνισμός στις σχετικές αγορές. Οι νέες επιχειρήσεις που προκύπτουν μέσα από τις συγχωνεύσεις, συνήθως έχουν τη δυνατότητα να είναι πιο ανθεκτικές.

Αναμφισβήτητα οι συμφωνίες συγχωνεύσεων και εξαγορών παίζουν σημαντικό ρόλο στην εταιρική χρηματοδότηση. Παράλληλα θεωρείται ο γρηγορότερος τρόπος για την επίτευξη ανάπτυξης και ένταξης σε νέες αγορές, αλλά και απόκτηση ταλέντων και δημιουργία συνεργειών κλίμακας.

Μια στρατηγική εξωστρέφειας των επιχειρήσεων με την ανάπτυξη τομέων στους οποίους η οικονομία έχει ανταγωνιστικό πλεονέκτημα στη βάση της υγιούς επιχειρηματικότητας, της καινοτομίας, της ποιοτικής διαφοροποίησης και της παραγωγής προϊόντων υψηλής προστιθέμενης αξίας, θα βοηθήσει στη μείωση μακροοικονομικών ανισορροπιών π.χ. συνεισφέροντας στη μείωση του ελλείμματος στο ισοζύγιο τρεχουσών συναλλαγών, στη δημιουργία θέσεων εργασίας, στην αύξηση των δημοσίων εσόδων.

Για την επίτευξη του στόχου αυτού, θα πρέπει καταρχήν να δημιουργηθεί ένα πλαίσιο με στόχο την αλλαγή κουλτούρας για προώθηση των εξαγορών και συγχωνεύσεων, το οποίο θα μπορούσε να περιλαμβάνει μία σειρά κινήτρων. Παράλληλα, ιδιαίτερα σημαντική είναι η δημιουργία ενός ολοκληρωμένου πλαισίου στήριξης και καθοδήγησης των επιχειρήσεων που επιθυμούν να εξετάσουν το ενδεχόμενο συγχώνευσης.

Όπως επεξηγείται και στην εισαγωγή του σχεδίου δράσης, το οποίο ολοκληρώθηκε μετά από αξιολόγηση παρόμοιων καθεστώτων εντός της Ευρωπαϊκής Ένωσης και μετά από διαβούλευση με τους εμπλεκόμενους φορείς.

1. **Προγραμματισμός δράσεων:**

Οι δράσεις έχουν διαμορφωθεί στη βάση των κάτω επτά (7) αρχών που διέπουν τη Βελτίωση του Ρυθμιστικού Πλαισίου:

i. Αναγκαιότητα (Necessity): εξετάζεται αν μία πολιτική είναι αναγκαία ή όχι.

ii. Αναλογικότητα (Proportionality): για να είναι αποτελεσματική μια πολιτική, η επιλογή των δράσεων και εργαλείων που χρησιμοποιούνται θα πρέπει να είναι ανάλογα με τους στόχους που πρέπει να επιτευχθούν.

iii. Επικουρικότητα (Subsidiarity): οι στόχοι πρέπει να επιδιώκονται στο πιο σχετικό επίπεδο.

iv. Διαφάνεια (Transparency): θα πρέπει να επιδιώκεται η συμμετοχή από, και η διαβούλευση με όλα τα ενδιαφερόμενα μέρη πριν από τη σύνταξη μιας νομοθεσίας.

v. Λογοδοσία (Accountability): θα πρέπει να γίνεται σαφής προσδιορισμός του ποιος φέρει την ευθύνη για την πολιτική / νομοθεσία και να δίνεται η ευκαιρία σε κάθε εμπλεκόμενο να ενημερώσει την αρμόδια αρχή σχετικά με τις δυσκολίες της εφαρμογής της ή της συμμόρφωσης με αυτή.

vi. Προσβασιμότητα (Accessibility): προϋπόθεση για την ορθή εφαρμογή των νομοθεσιών είναι αυτές να είναι κατανοητές και προσβάσιμες.

vii. Απλούστευση (Simplicity): οποιαδήποτε ρύθμιση γίνεται πρέπει να είναι απλή στη χρήση και την κατανόηση.

Οι δράσεις που περιλήφθηκαν στο παρόν Σχέδιο Δράσης διαμορφώθηκαν στους ακόλουθους τομείς προτεραιότητας:

* Δημιουργία ολοκληρωμένου πλαισίου στήριξης και αλλαγής της κουλτούρας αναφορικά με την προώθηση των εξαγορών και συγχωνεύσεων,
* Εκσυγχρονισμό του νομοθετικού πλαισίου και παράλληλα βελτίωση και απλοποίηση των διαδικασιών που άπτονται του νομοθετικού πλαισίου.
* Πρόσβαση στη χρηματοδότηση και προώθηση συγχωνεύσεων και εξαγορών σε συγκεκριμένους τομείς της οικονομίας.
  1. **Δημιουργία ολοκληρωμένου πλαισίου στήριξης και αλλαγής της κουλτούρας αναφορικά με την προώθηση των εξαγορών και συγχωνεύσεων –**

Ο ρόλος του κράτους στην ανάπτυξη των επιχειρήσεων θα πρέπει να είναι καθοδηγητικός και υποστηρικτικός, με την ετοιμασία νέας εθνικής πολιτικής για την επιχειρηματικότητα, η οποία να επικεντρωθεί στην καλλιέργεια της ανάλογης κουλτούρας.

Στα πλαίσια αυτά θα ετοιμαστεί στοχευμένο επικοινωνιακό πλάνο, μεταξύ άλλων, με βάση το οποίο θα προωθούνται η διοργάνωση ημερίδων και εκδηλώσεων, καθώς και προβολή επιτυχημένων συγχωνεύσεων και εξαγορών τόσο της Κύπρου όσο και του εξωτερικού.

Θα πρέπει να διασφαλισθεί ότι το υπό αναφορά πλάνο δεν θα οδηγήσει σε στρέβλωση του ανταγωνισμού στις σχετικές αγορές. Σε τέτοια περίπτωση όπου δύναται να προκύψει θέμα κρατικής ενίσχυσης, το σχετικό μέτρο θα πρέπει να κοινοποιηθεί στην Γενική Διεύθυνση Ανταγωνισμού της Ευρωπαϊκής Επιτροπής πριν από τη χορήγησή του, σύμφωνα με το άρθρο 108 παράγραφος 3 της Συνθήκης Λειτουργίας της Ευρωπαϊκής Ένωσης.

Επιπλέον να προωθηθεί η ετοιμασία νέας εθνικής πολιτικής για την επιχειρηματικότητα η οποία να μπορεί να επικεντρωθεί μεταξύ άλλων, και στην ανάγκη προώθησης των εξαγορών και των συγχωνεύσεων μέσω της καλλιέργειας της σχετικής κουλτούρας.

**9.2 Εκσυγχρονισμός του νομοθετικού πλαισίου και παράλληλα βελτίωση και απλοποίηση των διαδικασιών που άπτονται του νομοθετικού πλαισίου.**

Να προωθηθεί άμεσα ο εκσυγχρονισμός του νομικού πλαισίου αλλά και των διαδικασιών που άπτονται επί των αναδιοργανώσεων, των συγχωνεύσεων και των εξαγορών. Στα πλαίσια αυτά προκρίνεται η ανάγκη για ετοιμασία εκσυγχρονισμένων Νόμων και Κανονισμών, με στόχο τη βελτίωση του επιχειρείν και της ανταγωνιστικότητας της οικονομίας. Το πλαίσιο θα πρέπει να συνάδει με το Ευρωπαϊκό Κεκτημένο (Ευρωπαϊκές οδηγίες σχετικά με τις διασυνοριακές συγχωνεύσεις) και παράλληλα με το σύγχρονο πνεύμα που διακρίνει τις ώριμες αγορές.

Θα πρέπει να διασφαλισθεί ότι το υπό αναφορά πλαίσιο δεν θα οδηγήσει σε στρέβλωση του ανταγωνισμού στις σχετικές αγορές. Σε τέτοια περίπτωση που δύναται να προκύψει θέμα κρατικής ενίσχυσης, το σχετικό μέτρο θα πρέπει να κοινοποιηθεί στην Γενική Διεύθυνση Ανταγωνισμού της Ευρωπαϊκής Επιτροπής πριν από τη χορήγησή του, σύμφωνα με το άρθρο 108 παράγραφος 3 της Συνθήκης Λειτουργίας της Ευρωπαϊκής Ένωσης.

Οι δυο (2) βασικές προτεραιότητες γύρω από τον εκσυγχρονισμό του νομοθετικού πλαισίου αλλά και των διαδικασιών άπτονται των ακόλουθων αρχών:

i. Εκσυγχρονισμό του νομοθετικού πλαισίου (περί Εταιρειών Νόμου) στη βάση πετυχημένων μοντέλων άλλων Ευρωπαϊκών χωρών που ακολουθούν παρόμοιο δίκαιο με αυτό της Κύπρου (Common law countries),

ii. Απλοποίηση και εκσυγχρονισμό των διαδικασιών που άπτονται του νομοθετικού πλαισίου με σκοπό την μείωση του διοικητικού φόρτου.

* 1. **Πρόσβαση στη χρηματοδότηση και προώθηση συγχωνεύσεων και εξαγορών σε συγκεκριμένους τομείς της οικονομίας**

Τα μέτρα διευκόλυνσης της πρόσβασης στη χρηματοδότηση περιλαμβάνει μεταξύ άλλων πιθανά σχέδια επιδότησης εξοπλισμού και μηχανημάτων, η οποία θα παρέχεται με την ολοκλήρωση της συγχώνευσης ή εξαγοράς. Περαιτέρω, θα μπορούσε να διερευνηθεί πιθανή πρόθεση των τοπικών τραπεζών για παροχή χρηματοδοτικού εργαλείου επιδότησης επιτοκίων και κάλυψη χρηματοδοτικών αναγκών των νέων επιχειρήσεων που θα προκύψουν μετά τη συγχώνευση. Σε αυτά τα πλαίσια θα μπορούσε επίσης να διερευνηθεί η παροχή συγκεκριμένων κινήτρων στους επενδυτές που θα χρηματοδοτήσουν συγκεκριμένη εξαγορά ή συγχώνευση. Προώθηση ελαφρύνσεων με στόχο την πρόσβαση στη χρηματοδότηση συγκεκριμένων εξαγορών /συγχωνεύσεων εταιρειών συγκεκριμένου τομέα της οικονομίας, όπως αυτό της γεωργίας, μεταποίησης και εξαγωγών.

Θα πρέπει να διασφαλισθεί ότι τα υπό αναφορά μέτρα δεν θα οδηγήσουν σε στρέβλωση του ανταγωνισμού στις σχετικές αγορές. Σε τέτοια περίπτωση που δύναται να προκύψει θέμα κρατικής ενίσχυσης, το σχετικό μέτρο θα πρέπει να κοινοποιηθεί στην Γενική Διεύθυνση Ανταγωνισμού της Ευρωπαϊκής Επιτροπής πριν από τη χορήγησή του, σύμφωνα με το άρθρο 108 παράγραφος 3 της Συνθήκης Λειτουργίας της Ευρωπαϊκής Ένωσης.

# σχεδιο δρασησ - ΧΡΟΝΟΔΙΑΓΡΑΜΜΑ

|  |  |  |  |  |
| --- | --- | --- | --- | --- |
| **α/α** | **Δράση** | **Περιγραφή Δράσης** | **Αρμόδιος Φορέας Υλοποίησης** | **Χρόνος Υλοποίησης** |
| 1) | Δημιουργία ολοκληρωμένου πλαισίου στήριξης και αλλαγής της κουλτούρας αναφορικά με την προώθηση των εξαγορών και συγχωνεύσεων | Η δράση περιλαμβάνει την ετοιμασία στοχευμένου επικοινωνιακού πλάνου, όπου μεταξύ άλλων να προωθούνται διοργανώσεις ημερίδων και εκδηλώσεων καθώς και προβολή επιτυχημένων συγχωνεύσεων και εξαγορών τόσο της Κύπρου όσο και του εξωτερικού.  Ετοιμασία νέας εθνικής πολιτικής για την επιχειρηματικότητα η οποία να μπορεί να επικεντρωθεί μεταξύ άλλων και στην ανάγκη προώθησης των εξαγορών και των συγχωνεύσεων μέσω της καλλιέργειας της σχετικής κουλτούρας.  Θα πρέπει να διασφαλισθεί ότι το υπό αναφορά πλάνο δεν θα οδηγήσει σε στρέβλωση του ανταγωνισμού στις σχετικές αγορές. Σε τέτοια περίπτωση όπου δύναται να προκύψει θέμα κρατικής ενίσχυσης, το σχετικό μέτρο θα πρέπει να κοινοποιηθεί στην Γενική Διεύθυνση Ανταγωνισμού της Ευρωπαϊκής Επιτροπής πριν από τη χορήγησή του, σύμφωνα με το άρθρο 108 παράγραφος 3 της Συνθήκης Λειτουργίας της Ευρωπαϊκής Ένωσης. | Υπουργείο Ενέργειας Εμπορίου και Βιομηχανίας (ΥΕΕΒ).  Υπηρεσία Βιομηχανίας και Τεχνολογίας του ΥΕΕΒ | 2024-2026 |
| 2) | Στα πλαίσια του εκσυγχρονισμού του νομοθετικού πλαισίου των νομικών προσώπων (εταιρειών), να διερευνηθεί το ενδεχόμενο  βελτίωσης ή και απλοποίησης των διαδικασιών που άπτονται των εξαγορών και συγχωνεύσεων. | Στα πλαίσια της προώθησης του εκσυγχρονισμού του νομοθετικού εταιρικού πλαισίου (περί Εταιρειών Νόμου) στη βάση πετυχημένων μοντέλων άλλων Ευρωπαϊκών χωρών που ακολουθούν παρόμοιο δίκαιο με αυτό της Κύπρου, να διερευνηθεί το ενδεχόμενο βελτίωσης ή και απλοποίησης των διαδικασιών που άπτονται επί των εξαγορών και συγχωνεύσεων, με απώτερο στόχο τη μείωση του διοικητικού φόρτου.  Θα πρέπει να διασφαλισθεί ότι το υπό αναφορά πλαίσιο δεν θα οδηγήσει σε στρέβλωση του ανταγωνισμού στις σχετικές αγορές. Σε τέτοια περίπτωση που δύναται να προκύψει θέμα κρατικής ενίσχυσης, το σχετικό μέτρο θα πρέπει να κοινοποιηθεί στην Γενική Διεύθυνση Ανταγωνισμού της Ευρωπαϊκής Επιτροπής πριν από τη χορήγησή του, σύμφωνα με το άρθρο 108 παράγραφος 3 της Συνθήκης Λειτουργίας της Ευρωπαϊκής Ένωσης. | Υπουργείο Οικονομικών  Υπουργείο ΕΕΒ,  Έφορο Εταιρειών και Διανοητικής Ιδιοκτησίας | 2024-2026 |
| 3) | Πρόσβαση στη χρηματοδότηση και προώθηση συγχωνεύσεων και εξαγορών σε συγκεκριμένους τομείς της οικονομίας | Προώθηση σχεδίων επιδοτήσεων εξοπλισμού και μηχανημάτων, νοουμένου ότι έχει διενεργηθεί συγχώνευση ή εξαγορά, σε συγκεκριμένο τομέα της οικονομίας (γεωργίας, μεταποίησης και εξαγωγών).  Θα πρέπει να διασφαλισθεί ότι τα υπό αναφορά μέτρα δεν θα οδηγήσουν σε στρέβλωση του ανταγωνισμού στις σχετικές αγορές. Σε τέτοια περίπτωση που δύναται να προκύψει θέμα κρατικής ενίσχυσης, το σχετικό μέτρο θα πρέπει να κοινοποιηθεί στην Γενική Διεύθυνση Ανταγωνισμού της Ευρωπαϊκής Επιτροπής πριν από τη χορήγησή του, σύμφωνα με το άρθρο 108 παράγραφος 3 της Συνθήκης Λειτουργίας της Ευρωπαϊκής Ένωσης. | Υπουργείο ΕΕΒ, | 2025-2027 |

1. Source: Acuris Global [↑](#footnote-ref-2)
2. ΟΔΗΓΙΑ (ΕΕ) 2019/2121 ΤΟΥ ΕΥΡΩΠΑΪΚΟΎ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 27ης Νοεμβρίου 2019 για την τροποποίηση της οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις (Κείμενο που παρουσιάζει ενδιαφέρον για τον ΕΟΧ) [↑](#footnote-ref-3)